יואב ירום

יואב ירום (נולד ב-11 בינואר 1973) הוא קצין בצה"ל בדימוס בדרגת אלוף-משנה, ששירת כסגן מפקד עוצבת געש. קודם לכן שירת כמפקד חטיבת אלכסנדרוני, מפקד חטיבת שומרון, סגן מפקד חטיבת גולני ומפקד גדס"ר גולני.

ביוגרפיה
ירום נולד וגדל בשכונת דניה בחיפה ולו ארבעה אחים בהם אח תאום. אביו ארצי עבד כפיזיקאי בחברה לייצור מכשור רפואי ואימו אסתי עבדה בתפקיד מנהלתי באוניברסיטת חיפה. סבו וסבתו מצד אימו היו ניצולי השואה.

שירותו בצה"ל
בשנת 1992 התגייס לצה"ל ושובץ בסיירת גולני. בנובמבר 1993 סיים קורס קציני חי"ר, חזר לסיירת והיה אמור להתמנות למפקד צוות. במסגרת חניכת הצוות שהיה אמור להיות בפיקודו, השתתף בדצמבר 1993 בפעילות מבצעית בדרום לבנון, בסמוך למוצב כרכום ברצועת הביטחון, במהלכה נפגע ממוקש ואיבד את רגלו. לאחר תקופת שיקום ביקש לחזור ולשרת בסיירת, וקיבל הבטחה לחזרתו ממפקד החטיבה, משה קפלינסקי, וכי התנאי לכך הוא הצטיינותו בבוחן בר-אור הכולל בין השאר ריצה ל-2,000 מטר. לאחר שעמד במשימה חזר לסיירת ומונה לקצין אמצעי לחימה של היחידה. לאחר מכן מונה למפקד צוות ביחידה.

בהמשך שירת כמפקד פלוגת מסלול של גולני, וכמפקד הפלוגה המסייעת בגדוד 51, והוביל אותה בלחימה בדרום לבנון. בין היתר פיקד על לוחמי הפלוגה במבצע שבר ענן בדרום לבנון, במהלכו הופתע הכוח שהתמקם בקלעת דובאי משלושה מחבלי חזבאללה. בקרב שהתפתח נהרג חייל מהפלוגה וחייל נוסף מכוח החילוץ. הכוח בפיקודו הרג את שלושת המחבלים וחילץ את הנפגעים, בהם מפקד הגדוד, אילן אטיאס, לשטח ישראל. בהמשך יצא להשתלמות בצבא ארצות הברית. בשובו מונה למפקד פלנ"ט גולני, והובילה בין היתר במבצע חומת מגן. במסגרת מבצע שערכה הפלוגה בפיקודו בכפר טובאס, נפגע מירי שלושה קליעים במותן וביד במהלך חילוץ מפקד צוות פצוע. לאחר הבראתו שב לפקד על הפלנ"ט. לאחר מכן מונה לסגן מפקד יחידת אגוז.

בשנת 2005 הועלה לדרגת סא"ל ומונה למפקד גדס"ר גולני, והוביל אותו במלחמת לבנון השנייה, בין היתר בקרב בינת ג'בייל. את תפקידו סיים בשנת 2007. בהמשך מונה לסגן מפקד חטיבת גולני בשנים 2008–2009, כולל במהלך מבצע עופרת יצוקה. לאחר מכן שימש כמפקד צוות במכללה לפיקוד טקטי.

ב-17 במאי 2012 הועלה לדרגת אל"ם ומונה למפקד חטיבת שומרון, והוביל אותה בין היתר במהלך החיפושים אחר שלושת הנערים הישראלים החטופים ביוני 2014 ובמבצע לחיסול תשתיות החמאס ביהודה ושומרון. בשנת 2014 מונה למפקד חטיבת אלכסנדרוני. ב-17 ביולי 2016, מפקד פיקוד הצפון, אביב כוכבי, מינה צוות מומחים בראשותו של ירום, לתחקור ולבחינת נסיבות האירוע בו נהרגו שני חיילי צה"ל מפיצוץ רימון במוצב בחרמון. ב-20 באוגוסט 2017 סיים את תפקידו כמח"ט ומונה לסגן מפקד עוצבת געש ולאחר סיום תפקידו השתחרר מצה"ל ב-2019.

 שירותו במילואים בצה"ל 

בשירות המילואים שירת כראש מטה חטיבת גולני. במלחמת חרבות ברזל נפצע בינוני בכפר שמע בלבנון, בתקרית שבה נהרגו האזרח זאב ארליך והחייל  ונפצע קשה מפקד פלוגה. נפתחה חקירת מצ"ח על נסיבות התקרית. ירום, שכמח"ט שומרון שיתף פעולה עם ארליך במשימות ארכאולוגיות, הגיש תצהיר לראש אכ"א בו טען שהזמין את ארליך משיקול מבצעי, כדי למפות את האתר ולאתר מחבלים שהסתתרו בו. חיילים שהשתתפו בפעילות טענו כי לא היה צורך מבצעי בפעילות ומטרתו הייתה לבצע סיור לארליך.

בעקבות מותם של זאב ארליך וגור קהתי ביקש לסיים את תפקידו בשירות המילואים כראש מטה חטיבת גולני. בספטמבר 2025 הודיעה הפרקליטות הצבאית על כוונתה להגיש נגדו כתב אישום על מעורבותו במותם של ארליך וקהתי. בדצמבר 2025 החליט הפרקליט הצבאי הראשי איתי אופיר, בין היתר עקב עדות חדשה שנגבתה ממפקד הכוח שנפצע בקרב וראיות חדשות נוספות, לסגור את התיק נגדו בלא להעמידו לדין פלילי, אך המליץ לנקוט צעדים משמעתיים נגדו עקב אופן ביצוע הכניסה ללבנון. בהחלטת הפצ"ר צוין:  בהמשך החליט הרמטכ"ל אייל זמיר לתת לירום נזיפה חמורה ולהדיח אותו משירות מילואים בצה"ל.

פעילות אזרחית
במאי 2016 הציג זאב ארליך, במסגרת כנס של עמותת "מרכז בשבילנו", ממצאי מחקר שלדבריו ערך יחד עם ירום. נושא המחקר היה השאלה האם העיר המקראית תבץ היא אותו היישוב המוכר בימינו כעיירה הפלסטינית טובאס.

לאחר שחרורו מצה"ל הקים ירום בבנימינה בית מכירות פומביות המתמקד במטבעות ובולאות בשם "ארץ אספנות".

ב-2021 הוגש נגד ירום, אחיו ואביו כתב אישום בגין החזקת פריטי עתיקות שלא כחוק. הוא הועמד לדין, עד לביטול כתב האישום נגדו במסגרת עסקת טיעון, שבמסגרתה החרימה רשות העתיקות חלק מאוסף העתיקות המשפחתי.

חיים אישיים
ירום נשוי ואב לשניים, מתגורר במושב אביאל שליד בנימינה.

לקריאה נוספת




קישורים חיצוניים

 יואב ירום, באתר גדס"ר גולני




הערות שוליים

קטגוריה:אביאל: אישים
קטגוריה:אלופי-משנה בצה"ל
קטגוריה:חיילי צה"ל במלחמת חרבות ברזל
קטגוריה:לוחמי סיירת גולני
קטגוריה:מבצע חומת מגן
קטגוריה:מפקדי גדס"ר גולני
קטגוריה:מפקדי גדודים במלחמת לבנון השנייה
קטגוריה:מפקדי חטיבת אלכסנדרוני
קטגוריה:מפקדי חטיבת שומרון
קטגוריה:נכי צה"ל
קטגוריה:תאומים ישראלים
קטגוריה:ישראלים שנולדו ב-1973